Document ID: 32006R1786

KOMISJONI MÄÄRUS (EÜ) nr 1786/2006,
4. detsember 2006,
millega muudetakse nõukogu määruse (EÜ) nr 517/94 III B, IV ja VI lisa 2007. aasta tekstiilikvootide osas
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 7. märtsi 1994. aasta määrust (EÜ) nr 517/94 teatavatest kahepoolsete lepingute, protokollide või muude kokkulepetega ja ühenduse impordi erieeskirjadega hõlmamata kolmandatest riikidest pärit tekstiiltoodete importimise ühiseeskirjade kohta, (1) eelkõige selle artikli 5 lõiget 2,
ning arvestades järgmist:
(1)
Määrusega (EÜ) nr 517/94 on kehtestatud iga-aastased koguselised piirnormid teatavatele Montenegrost, Kosovost (2) ja Põhja-Koreast pärit tekstiiltoodetele.
(2)
1. jaanuaril 2007 saab Euroopa Liit kaks uut liikmesriiki: Rumeenia ja Bulgaaria. Ühinemisakti artikli 6 lõikes 7 on sätestatud, et ühenduses tekstiil- ja rõivatoodete impordi suhtes kohaldatavaid koguselisi piiranguid tuleb uute liikmesriikide ühinemist arvestades kohandada. Seega tuleb teatavate kolmandatest riikidest laienenud ühendusse imporditavate tekstiil- ja rõivatoodete suhtes kohaldatavaid koguselisi piiranguid kohandada, et hõlmata import kahte uude liikmesriiki. See nõuab määruse (EÜ) nr 517/94 teatavate lisade muutmist.
(3)
Et ühenduse laienemine ei piiraks kaubandust, on koguste muutmisel asjakohane kasutada metoodikat, mille puhul uute kvootide kehtestamisel võetakse aluseks tavapärane import uutesse liikmesriikidesse. Kolmandatest riikidest kahte uude liikmesriiki viimase kolme aasta jooksul imporditud keskmiste kaubakoguste põhjal on võimalik selliseid tavapäraseid kaubavoogusid hinnata. Montenegro iseseisvumise tõttu 3. juunil 2006 puuduvad komisjonil eraldi andmed kaubavoogude kohta ühelt poolt Montenegro ja Kosovo ning teiselt poolt uute liikmesriikide vahel. Seepärast on uued kvoodid kehtestatud selleks kõige sobivama kriteeriumi ehk kahe uue liikmesriigi elanike arvu järgi. Mõlemal juhul on lisatud kasvumäär.
(4)
Määruse (EÜ) nr 517/94 III B, IV ja VI lisa tuleb seega muuta, et hõlmata 2007. aastal kohaldatavad kvoodid. 2007. aasta kvootide jaotamise üksikasjalik kord on sätestatud komisjoni määrusega (EÜ) nr 1785/2006 (3) määruse (EÜ) nr 517/94 alusel 2007. aastaks kehtestatud tekstiilikvootide haldamise kohta.
(5)
Kõiki määruse (EÜ) nr 517/94 sätteid tuleb kohaldada impordile uutesse liikmesriikidesse. Seepärast tuleb määrust (EÜ) nr 517/94 vastavalt muuta.
(6)
Käesoleva määrusega ette nähtud meetmed on kooskõlas määruse (EÜ) nr 517/94 artikli 25 kohaselt asutatud tekstiilikomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 517/94 III B, IV ja VI lisa asendatakse vastavalt käesoleva määruse lisale.
Artikkel 2
Käesolev määrus jõustub 1. jaanuaril 2007.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. detsember 2006

Labels: 1
3
18